 भगवान से डराए के चाहीं दुलहिन, जवन सोना के राम-लछुमन के मुकुट बा, उहे सोना तहरा गोड़ में परी, धन के गुमान में अइसन अनरथ ना सोचे के चाहीं... !
नानीजी की बड़ी सास अपनी बहू से कहीं ज़्यादा ममता उनके लिए रखती थीं। उनकी जिठानी को इस बात का और भी ज़्यादा रंज था। नानी के नन्हें बेटे को अपनी गोद में लेकर दुलारती-पुचकारती उसकी हर जिद को पूरा करने के लिए आतुर रहनेवाली बड़ी अम्मा से जिठानीजी की बात-बेबात तकरार होती रहती थी। इसीलिए तो... उनके आँखें मूँदने के बाद लंबे-चौड़े आँगन में दस फीट ऊॅंची दीवार खिंचवा दी थी-दालान के भी दो हिस्से करवा दिए गए थे। नानी के श्वसुरजी ने परिस्थिति को थाहते हुए घर के अलावा बाग-बगीचे और खेत-बघार का दो टूक फैसला कर दिया था-मेरे बाद बबुआ को किसी झमेले में नहीं पड़ना पड़े।
उसका बनवाया हुआ शिवाला रामबिलास भाई की जमीन में पड़ता था। नानी शिवरात्रि की पूजा करने गई थीं तो जिठानी ने चुभते हुए बोल सुनाए थे।
नानी चुपचाप घर चली आई थीं। नानी से सारी बातें सुनकर उनके बाबूजी ने दूसरे दिन ही राजमिस्त्री को बुलवाकर आँगन के बीचोबीच दो कोठरियाँ उठवा दी थीं - घर में ही देवालय रहेगा। मेरी लछिमी बहू को कहीं जाने की जरूरत नहीं होगी।
उन्होंने हिदायत दी थी-निरबंसिया की आह जल्दी लगती है। बच्चे को सजा-सँवारकर उधर भेजने का कोई काम नहीं है।
जिस दिन नाना के बाबूजी गुजरे थे, उनकी चचेरी भौजाई सोलह-सिंगार करके बरमपुर का मेला देखने गई थी।
नानाजी ने सिर हिला दिया था। मुखियाजी, सरपंच और ग्राम-सेवकजी आकर समझा गए थे-सबके माँ-बाप साथ छोड़ जाते हैं बबुआ, हर सन्तान को यह शोक सहना ही है। तुम धीजर धरो ! पिछला सब कुछ भूलकर आगे का ध्यान करो।
नाना ने साफ इंकार कर दिया था-बाबूजी को गुजरे साल भर भी नहीं